《刘裸卿送笋》
宋代·章甫

俗子贪钱如食蜜，幽人爱竹如种玉。
君家大隐城一隅，万个深围数间屋。
阳春不住长儿孙，犊角猫头还满目。
却恐繁阴碍风月，童奴时取供肴蔌。
朝来想挂北窗坐，应念先生食无肉。
故遣此君来起予，斓斑嫩箨森盈束。
先生饥肠非雷吼，米糁盐醯羹杞菊。
急呼瀹釜然枯薪，殷勤留客晨炊熟。
不羡侯家五鼎烹，得此一饱万事足。
客去关门听雨眠，枕上诗成翻水速。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。